CELEX: 32021D0839
Language: sk
Date: 2021-05-20 00:00:00
Title: Rozhodnutie Rady (EÚ) 2021/839 z 20. mája 2021 o pozícii, ktorá sa má v mene Európskej únie zaujať v regionálnom riadiacom výbore Dopravného spoločenstva, pokiaľ ide o určité administratívne a personálne záležitosti Dopravného spoločenstva

26.5.2021   
               
               
                  SK
               
               
                  Úradný vestník Európskej únie
               
               
                  L 185/27
               
            
         ROZHODNUTIE RADY (EÚ) 2021/839
         z 20. mája 2021
         o pozícii, ktorá sa má v mene Európskej únie zaujať v regionálnom riadiacom výbore Dopravného spoločenstva, pokiaľ ide o určité administratívne a personálne záležitosti Dopravného spoločenstva
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 a článok 100 ods. 2 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Rozhodnutím Rady (EÚ) 2019/392 (1) sa 4. marca 2019 v mene Únie schválila Zmluva o založení Dopravného spoločenstva (ďalej len „zmluva“), ktorá nadobudla platnosť 1. mája 2019.
                  
               
                     (2)
                  
                  
                     Na základe zmluvy sa zriadil regionálny riadiaci výbor, ktorého úlohou je správa a správne vykonávanie zmluvy. Podľa zmluvy má regionálny riadiaci výbor prijať pravidlá o pracovných podmienkach zamestnancov stáleho sekretariátu Dopravného spoločenstva a rozhodnutie o špecifikujúce postup plnenia rozpočtu.
                  
               
                     (3)
                  
                  
                     Regionálny riadiaci výbor má čoskoro prijať rozhodnutia týkajúce sa náhrady výdavkov vzniknutých osobám z prostredia mimo stáleho sekretariátu Dopravného spoločenstva, ktoré boli prizvané na zasadnutia Dopravného spoločenstva, náhrady nákladov zamestnancov stáleho sekretariátu Dopravného spoločenstva na cesty a sťahovanie pri nástupe do pracovného pomeru a pri jeho skončení a príspevku Dopravného spoločenstva na zdravotné poistenie, poistenie v nezamestnanosti, dôchodkové poistenie a poistenie v invalidite zamestnancov stáleho sekretariátu Dopravného spoločenstva.
                  
               
                     (4)
                  
                  
                     Je vhodné stanoviť pozíciu, ktorá sa má v mene Únie zaujať v regionálnom riadiacom výbore, keďže takéto rozhodnutia sú potrebné pre riadne fungovanie stáleho sekretariátu Dopravného spoločenstva a budú pre Úniu záväzné,
                  
               PRIJALA TOTO ROZHODNUTIE:
         
            Článok 1
            
               1.   Pozícia, ktorá sa má v mene Európskej únie zaujať v regionálnom riadiacom výbore zriadenom podľa Zmluvy o založení Dopravného spoločenstva, pokiaľ ide o pravidlá pre nasledujúce otázky, je založená na príslušných návrhoch rozhodnutí regionálneho riadiaceho výboru (2):
               
                           a)
                        
                        
                           náhrady výdavkov vzniknutých osobám z prostredia mimo stáleho sekretariátu Dopravného spoločenstva, ktoré boli prizvané na zasadnutia Dopravného spoločenstva,
                        
                     
                           b)
                        
                        
                           náhrady nákladov zamestnancov stáleho sekretariátu Dopravného spoločenstva na cesty a sťahovanie pri nástupe do pracovného pomeru a pri jeho skončení a
                        
                     
                           c)
                        
                        
                           príspevok Dopravného spoločenstva na zdravotné poistenie, poistenie v nezamestnanosti, dôchodkové poistenie a poistenie v invalidite zamestnancov stáleho sekretariátu Dopravného spoločenstva.
                        
                     
            
               2.   Zástupcovia Únie v regionálnom riadiacom výbore môžu schváliť menšie zmeny k návrhom rozhodnutí uvedeným v odseku 1 bez ďalšieho rozhodnutia Rady.
            
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 20. mája 2021
            
               
                  Za Radu
               
               
                  predseda
               
               A. SANTOS SILVA
            
         
         
            (1)  Rozhodnutie Rady (EÚ) 2019/392 zo 4. marca 2019 o uzavretí Zmluvy o založení Dopravného spoločenstva v mene Európskej únie (Ú. v. EÚ L 71, 13.3.2019, s. 1).
         
            (2)  Pozrite dokument ST 8040/21 na http://register.onsilium.europa.eu.